Video: Unieke klankopname van Otto von Bismarck se stemOtto von Bismarck (1815 – 1898), die Duitse staatsman wat verskeie Duitse state onder een Duitse Ryk verenig het, se stem kan nou vir die eerste maal gehoor word. Die klankopnames wat dateer uit 1889 is gister aan die publiek bekend gestel, berig die NRC Handelsblad. Om te luister wat Bismarck te sê gehad het, is egter nie so maklik nie, want dit is nie ŉ baie duidelike opname nie. Mens moet egter in ag neem dat die klankopname sowat 122 jaar oud is! Bismarck haal aan uit gedigte en liedjies en bedien selfs sy seun met advies. Die merkwaardigste is egter dat hy die eerste reëls van die Franse volkslied opsê. Die opname is deur ŉ kollega van Thomas Edison op ŉ grammofoon-platespeler gemaak. Die silinder wat die klankopname bevat was een van 17 silinders wat in 1957 in ŉ laboratorium van Edison in New Jersey, Amerika, opgespoor is. Die res van die silinders bevat musiekstukke van Duitse, Poolse en Hongaarse musici.